
Către




Biroul Permanent al Camerei Deputaţilor
Vă înaintăm, alăturat, raportul comun asupra propunerii legislative privind modificarea şi completarea Ordonanţei de urgenţă a Guvernului nr.18/2009 privind creşterea performanţei energetice a blocurilor de locuinţe, trimisă Comisiei pentru administraţie publică, amenajarea teritoriului şi echilibru ecologic şi Comisiei pentru industrii şi servicii pentru examinare pe fond, cu adresa nr. Pl.x398 din 1 octombrie 2012.

	PREŞEDINTE,


	        PREŞEDINTE,

	IULIAN IANCU
	            MARIN ALMĂJANU

R A P O R T      C O M U N
asupra propunerii legislative privind modificarea şi completarea Ordonanţei de urgenţă a Guvernului nr.18/2009 privind creşterea performanţei energetice a blocurilor de locuinţe

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia pentru industrii şi servicii au fost sesizate, prin adresa nr. Pl.x 398 din 1 octombrie 2012, cu dezbaterea pe fond în procedură obişnuită, a propunerii legislative privind modificarea şi completarea Ordonanţei de urgenţă a Guvernului nr.18/2009 privind creşterea performanţei energetice a blocurilor de locuinţe.

La întocmirea prezentului raport comun Comisiile au avut în vedere:

· avizul favorabil al Consiliului Legislativ (nr.170/12.03.2012)
· avizul favorabil al Comisiei juridice, de disciplină şi imunităţi (nr.31/788/8.10.2012)

· avizul negativ al Comisiei pentru buget, finanţe şi bănci (nr.22/297/12.02.2013)


Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.18/2009 privind creşterea performanţei energetice a blocurilor de locuinţe, aprobată cu modificări şi completări prin Legea nr.158/2011, cu modificările şi completările ulterioare, în sensul ca, de prevederile acesteia să beneficieze nu doar proprietarii apartamentelor din blocurile de locuinţe construite după proiecte elaborate în perioada 1950 – 1990, ci şi cei ai apartamentelor din blocurile de locuinţe construite înainte şi după această perioadă, precum şi proprietarii locuinţelor unifamiliale.

Senatul a respins propunerea legislativă în şedinţa din data de 24 septembrie 2012.

Comisiile propun Plenului Camerei Deputaţilor respingerea propunerii legislative, din următoarele considerente: pe de o parte modificările şi completările propuse presupun un efort financiar de la bugetul de stat şi al autorităţilor locale care nu a fost evaluat de către iniţiatori, iar pe de altă parte, este deja în dezbatere un proiect de lege cu privire la performanţa energetică a clădirilor, pentru transpunerea legislaţiei comunitare.

Propunerea legislativă face parte din categoria legilor ordinare, conform art.76 alin.(2) din Constituţia României, republicată.
În conformitate cu prevederile art.61 şi 63 din Regulamentul Camerei Deputaţilor, republicat, membrii celor două comisii sesizate în fond au examinat propunerea legislativă în şedinţe separate, în data de 19 februarie 2013 de către Comisia pentru industrii şi servicii, respectiv în data de 5 martie 2013 de către Comisia pentru administraţie publică, amenajarea teritoriului şi echilibru ecologic.

La dezbateri au fost prezenţi 27 deputaţi, din totalul de 29 membri ai Comisiei pentru industrii şi servicii şi 28 deputaţi, din totalul de 32 membri ai Comisiei pentru administraţie publică, amenajarea teritoriului şi echilibru ecologic.
În conformitate cu prevederile art.54 şi 55 din Regulamentul Camerei Deputaţilor, republicat, la lucrările din data de 5 martie 2013 au fost prezenţi în calitate de invitaţi, domnul Iulian Matache – secretar de stat şi domnul Cristian Stamatiade – director în cadrul Ministerului Dezvoltării Regionale şi Administraţiei Publice.

Raportul de respingere fost adoptat cu majoritate de voturi de către Comisia pentru industrii şi servicii şi cu unanimitate de voturi de către Comisia pentru administraţie publică, amenajarea teritoriului şi echilibru ecologic.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

	PREŞEDINTE,


	           PREŞEDINTE,

	IULIAN IANCU
	MARIN ALMĂJANU



	
	

	SECRETAR,


	SECRETAR,



	RADU – BOGDAN ŢÎMPĂU 
	ION – MARCEL CIOLACU



Consilier parlamentar, Silvia Vlăsceanu
Consilier parlamentar, Roxana Feraru                                                                                                     

